<classify> BARAZA la Mahusiano ya Kitamaduni la India ICCR limeadhimisha miaka 70 likiwa limefanikiwa kutoa nafasi mbali mbali za kimasomo, mabadilishano ya kitamaduni, ufanikishaji wa kujifunza muziki wa Kihindi, lugha pamoja na urithi kwa mataifa mbali mbali duniani.Balozi wa India nchini, Sandeep Arya alisema hayo katika maadhimisho ya ICCR yaliyofanyika jijini Dar es Salaam.Balozi Arya alisema diplomasia hiyo ya utamaduni inayofanywa na ICCR, huboresha zaidi mahusiano baina ya watu ambayo ni nguzo muhimu ya urafiki baina ya India na Tanzania.Alisema kwa kuwa baraza hilo lilianzishwa kwa lengo la kuhamasisha maendeleo ya uhusiano baina ya India na mataifa mengine katika nyanja mbali mbali, husherehekewa katika vituo vya utamaduni 39 duniani kote.ICCR pia husaidia maingiliano na mabadilishano baina ya taasisi za kielimu na nchini Tanzania ni mabadilishano kadhaa yamefanywa yakihusisha Chuo Kikuu cha Dar es Salaam, alisema.Aliongeza kuwa mwaka jana ICCR na Serikali ya India walikaribisha na kuwa mwenyeji wa vikundi mbalimbali vya kitamaduni vya Tanzania vilivyotembelea nchini India kikiwemo kikundi cha watu 10 kutoka Mwanza na kingine cha watu 13 kiitwacho kikundi cha Safi Theatre ikiwa ni pamoja na kikundi cha Jeshi la Ulinzi la Wananchi wa Tanzania JWTZ kutoka Zanzibar.Akizungumza katika maadhimisho hayo, aliyewahi kuwa Katibu Mkuu Wizara ya Maji ambaye sasa ni Balozi wa Maji katika Taasisi ya Global Water Partnership, Mbogo Futakamba alisema Serikali ya India imekuwa msaada mkubwa kwa Tanzania imetoa msaada katika masuala mbali mbali yakiwemo ya maji.Pia India imetoa teknolojia mbalimbali ambazo ni muhimu kwa jamii ikiwemo teknolojia inayotumia majani ya migomba kutengeneza sahani, vikombe na vitu mbalimbali.Wenzetu wamewekeza kwenye sayansi na teknolojia hivyo wamepiga hatua kubwa, alisema Futakamba. Agosti 9, 1950, ICCR ilianzishwa kwa lengo la kuhamasisha maendeleo ya uhusiano baina ya India na mataifa mengine katika nyanja ya utamaduni.ICCR hushiriki katika uandaaji na utekelezaji wa sera na mipango inayohusu mahusiano ya nje ya kitamaduni ya India, kulea na kuimarisha mahusiano ya kitamaduni na maelewano ya pamoja baina ya India na mataifa mengine  <topic>: KITAIFA 